
Grozījumi Ieslodzījuma vietu pārvaldes likumā
Izdarīt Ieslodzījuma vietu pārvaldes likumā (Latvijas Republikas Saeimas un Ministru Kabineta Ziņotājs, 2002, 23. nr.; 2003, 13. nr.; 2004, 24. nr.; 2006, 14. nr.; Latvijas Vēstnesis, 2014, 257. nr.; 2015, 118. nr.; 2020, 110.A nr.; 2021, 97. nr.; 2024, 52. nr.; 2025, 76. nr.) šādus grozījumus:
1. Izteikt 4. panta otro daļu šādā redakcijā:
· "(2) Amatpersona ir persona, kura ieņem amatu Pārvaldē un kurai piešķirta speciālā dienesta pakāpe. Amatpersonas tiesisko statusu, tiesības un pienākumus nosaka šis likums un Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likums."
2. Papildināt IV nodaļu ar 24.6 pantu šādā redakcijā:
"24.6 pants. Amatpersonas pienākums sniegt informāciju Valsts ieņēmumu dienestam
(1) Lai veicinātu nodokļu maksātāju labprātīgu nodokļu nomaksu, Pārvaldes priekšnieka noteikta amatpersona līdz katra gada 1. februārim iesniedz Valsts ieņēmumu dienestam informāciju par ieslodzīto un bijušo ieslodzīto:
1) ja Valsts kasē atvērtajā Pārvaldes deponēto līdzekļu kontā (turpmāk – konts) iepriekšējā gada kopējā debeta vai kredīta apgrozījuma summa, kas attiecināma uz ieslodzīto vai bijušo ieslodzīto, atbilst likuma "Par nodokļiem un nodevām" 22.3 panta pirmajā daļā minētajai fiziskās personas kontu apgrozījumu summai;
2) ja kontā iepriekšējā gadā ieskaitītās skaidrās naudas kopējā summa, kas attiecināma uz ieslodzīto vai bijušo ieslodzīto, atbilst likuma "Par nodokļiem un nodevām" 22.3 panta pirmajā daļā minētajai fiziskās personas kontā ieskaitītās skaidrās naudas kopējai summai;
3) ja ieslodzītajam un bijušajam ieslodzītajam adresētie kontā iepriekšējā taksācijas gada laikā no fiziskās personas saņemtie naudas pārvedumi (dāvanas) pārsniedz likuma "Par iedzīvotāju ienākuma nodokli" 9. panta pirmās daļas 35. punkta "b" apakšpunktā noteikto apmēru.
(2) Sniedzot informāciju šā panta pirmās daļas 1. punktā minētajā gadījumā, norāda šādas ziņas:
1) ieslodzītā vai bijušā ieslodzītā vārds, uzvārds un personas kods;
2) konta atlikuma summa iepriekšējā kalendāra gada pēdējās dienas beigās;
3) konta kopējā debeta apgrozījuma summa iepriekšējā gadā;
4) konta kopējā kredīta apgrozījuma summa iepriekšējā gadā.
(3) Sniedzot informāciju šā panta pirmās daļas 2. punktā minētajā gadījumā, norāda šādas ziņas:
1) ieslodzītā vai bijušā ieslodzītā vārds, uzvārds un personas kods;
2) kontā ieskaitītās skaidrās naudas kopējā summa euro iepriekšējā gadā.
(4) Sniedzot informāciju šā panta pirmās daļas 3. punktā minētajā gadījumā, norāda šādas ziņas:
1) ieslodzītā vai bijušā ieslodzītā vārds, uzvārds un personas kods;
2) tās fiziskās personas vārds, uzvārds un personas kods, no kuras saņemts naudas pārvedums (dāvana);
3) naudas pārvedumu summa, kas iepriekšējā taksācijas gadā saņemta no šīs daļas 2. punktā minētās fiziskās personas.
(5) Lai atklātu un novērstu likumpārkāpumus, kuru rezultātā samazināts budžetā iemaksājamā nodokļa apmērs vai palielināts no budžeta atmaksājamā nodokļa apmērs, Pārvaldes priekšnieka noteikta amatpersona, konstatējot aizdomīgu darījumu Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma izpratnē, nekavējoties ziņo arī Valsts ieņēmumu dienestam par ieslodzītā vai bijušā ieslodzītā aizdomīgu darījumu, kas rada aizdomas, ka tajā iesaistītie līdzekļi ir tieši vai netieši iegūti noziedzīga nodarījuma valsts ieņēmumu jomā rezultātā. Pārvaldei tiek piemēroti likumā "Par nodokļiem un nodevām" noteiktie Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma subjektiem paredzētie tiesiskās aizsardzības mehānismi saistībā ar ziņošanu par aizdomīgiem darījumiem valsts ieņēmumu jomā.
(6) Lai atklātu un novērstu likumpārkāpumus, kuru rezultātā samazināts budžetā iemaksājamā nodokļa apmērs vai palielināts no budžeta atmaksājamā nodokļa apmērs, Pārvaldes priekšnieka noteikta amatpersona reizi nedēļā iesniedz Valsts ieņēmumu dienestam informāciju par ieslodzīto vai bijušo ieslodzīto, kas iepriekšējā periodā veicis skaidras naudas darījumu, ja šis darījums atbilst normatīvajos aktos par aizdomīgu darījumu ziņojumu un sliekšņa deklarācijas iesniegšanas kārtību un saturu noteiktajiem gadījumiem.
(7) Sniedzot informāciju šā panta sestajā daļā minētajā gadījumā, norāda šādas ziņas:
1) ieslodzītā vai bijušā ieslodzītā vārds, uzvārds un personas kods;
2) skaidrā naudā veikto darījumu kopējā summa.
(8) Lai nodrošinātu šajā pantā minētās informācijas sniegšanu Valsts ieņēmumu dienestam, ieslodzītajam adresēts naudas pārvedums, kas nav identificējams (nav norādīts naudas nosūtītāja vārds, uzvārds, personas kods), tiek nosūtīts atpakaļ naudas nosūtītājam."
3. Papildināt likumu ar IX un X nodaļu šādā redakcijā
"IX nodaļa
Ieslodzīto informācijas sistēma un informācijas apstrāde

34. pants. Ieslodzīto informācijas sistēma
(1) Ieslodzīto informācijas sistēma ir valsts informācijas sistēma (turpmāk – sistēma), kuras pārzinis un turētājs ir Pārvalde. Sistēmas darbības mērķis ir nodrošināt Pārvaldes funkciju īstenošanu apcietinājuma un brīvības atņemšanas soda izpildes jomā.
(2) Pārvaldes personāls apstrādā sistēmā iekļauto informāciju, lai:
1) izpildītu piespriesto brīvības atņemšanas sodu vai piemēroto apcietinājumu;
2) nodrošinātu notiesātās personas resocializāciju un apcietinātās personas sociālo rehabilitāciju;
3) nodrošinātu ieslodzīto garīgo aprūpi;
4) nodrošinātu ieslodzīto veselības aprūpi;
5) nodrošinātu ieslodzīto uzraudzības, apsardzes un drošības procesus;
6) nodrošinātu sadzīves un komunālo pakalpojumu sniegšanu ieslodzītajiem;
7) izpildītu saistības pret bijušo ieslodzīto pēc viņa atbrīvošanas no ieslodzījuma vietas; 
8) pārbaudītu ieslodzīto personu datus vēlēšanu, referendumu vai tautas nobalsošanas ierosināšanas, organizēšanas vai norises procesā;
9) koordinētu pētniecības darbu Pārvaldē, veiktu pētījumus vai organizētu to veikšanu.
(3) Sistēmā apstrādā arī Pārvaldes iekšējās lietošanas informāciju dokumentu pārvaldības un informācijas aprites nodrošināšanai.
(4) Sistēmā iekļauj brīvības atņemšanas soda vai apcietinājuma izpildes ietvaros veicamo uzdevumu īstenošanai nepieciešamo informāciju attiecībā uz:
1) ieslodzīto;
2) bijušo ieslodzīto;
3) personu, kura ar tiesas spriedumu ir notiesāta ar brīvības atņemšanas sodu, kas jāizcieš brīvības atņemšanas iestādē, vai ar arestu, vai personu, kurai ar tiesas lēmumu vai ar prokurora priekšrakstu par sodu noteiktais sods aizstāts ar brīvības atņemšanu, ja šāda persona vēl neatrodas ieslodzījuma vietā;
4) ieslodzītā likumisko pārstāvi, laulāto, radinieku, partneri, pilnvaroto pārstāvi vai citu personu, kuru ieslodzītais norādījis;
5) bērnu, kurš kopā ar māti uzturas ieslodzījuma vietā;
6) personu, kura ierodas ieslodzījuma vietā profesionālo pienākumu pildīšanai;
7) personu, kura apmeklē ieslodzīto;
8) komersantu, kas nodarbina ieslodzītos ieslodzījuma vietas teritorijā, un tā pārstāvi;
9) Pārvaldes personālu un brīvprātīgā darba veicējiem (turpmāk – brīvprātīgie);
10) citu fizisko personu, citas institūcijas vai juridiskās personas pārstāvi šā likuma 2. pantā minēto Pārvaldes funkciju izpildes nodrošināšanai.
(5) Ministru kabinets nosaka:
1) Sistēmā iekļaujamo informāciju, tās apjomu, apstrādājamo personas datu veidus, to apstrādes noteikumus un kārtību, glabāšanas termiņus un piekļuves noteikumus, sistēmas auditācijas pierakstu uzglabāšanas nosacījumus un kārtību;
2) institūcijas, kurām ir pienākums nodot informāciju sistēmai, un nododamo datu apjomu;
3) institūcijas, kurām valsts pārvaldes funkciju un uzdevumu izpildes nodrošināšanai ir tiesības no sistēmas saņemt un izmantot tajā iekļauto informāciju, institūcijām un personām izsniedzamo datu apjomu, informācijas pieprasīšanas un saņemšanas kārtību.
(6) Sistēma atbilstoši e-lietas platformas koplietošanas funkcionalitātei nodrošina informācijas automatizētu apmaiņu starp Procesu norises elektroniskā vidē valsts platformas likumā minētajos procesos iesaistītajām iestādēm un personām.
(7) Sistēmā iekļautā informācija ir ierobežotas pieejamības informācija.
(8) Ja citu institūciju informācijas sistēmas tehniski nenodrošina informācijas apmaiņu ar sistēmu elektroniskā formā, Pārvaldei ir tiesības informāciju saņemt un nodot, izmantojot citas iespējas.

35. pants. E-lietas izmantošana
Pārvalde, nodrošinot savu noteikto funkciju izpildi, informāciju var nodot un saņemt, izmantojot e-lietas koplietošanas risinājumus.

36. pants. Datu subjekta piekļuves tiesību ierobežošana
(1) Pārvalde nenodrošina ieslodzītā piekļuves tiesības saviem personas datiem, ko iegūst un apstrādā risku un vajadzību izvērtēšanas procesā un atlases dalībai resocializācijas programmai procesā, kā arī informācijai un personas datiem, kas var apdraudēt drošību ieslodzījuma vietā, ieslodzītā vai citu personu drošību, veselību vai dzīvību.
(2) Ja personas datus apstrādā pētniecības nolūkos, kas norādīti šā likuma 9. panta otrajā daļā, datu subjekta tiesības piekļūt saviem personas datiem, tiesības labot personas datus, tiesības ierobežot personas datu apstrādi un tiesības iebilst pret personas datu apstrādi var tikt ierobežotas, ciktāl tās var neļaut vai būtiski traucēt konkrēto nolūku sasniegšanu, ja atkāpes ir vajadzīgas attiecīgo nolūku sasniegšanai.

37. pants. Ieslodzītā īpašu kategoriju personas datu apstrāde
Lai nodrošinātu apcietinājuma un brīvības atņemšanas soda izpildi, notiesāto resocializāciju, apcietināto sociālo rehabilitāciju, garīgo aprūpi, kā arī veselības aprūpi, Pārvalde sistēmā apstrādā ieslodzītā veselības datus, personas datus, kas atklāj ieslodzītā reliģisko vai filozofisko pārliecību un politiskos uzskatus, datus par ieslodzītā dzimumdzīvi un seksuālo orientāciju.

X nodaļa
Brīvprātīgais darbs un tā norises kārtība ieslodzījuma vietās

38. pants. Brīvprātīgais darbs
(1) Brīvprātīgo ieslodzījuma vietā var iesaistīt pasākumos, kas attiecas uz:
1) ieslodzīto izglītības un darba prasmju attīstīšanu un veicināšanu;
2) ieslodzīto lietderīgu brīvā laika pavadīšanu un brīvā laika pavadīšanas pasākumu organizēšanu;
3) atbalsta sniegšanu ieslodzītajiem atkarību pārvarēšanas procesā;
4) ieslodzīto ģimenes saišu stiprināšanas pasākumu organizēšanu un īstenošanu;
5) ieslodzīto sociālo jautājumu risināšanu.
(2) Brīvprātīgo neiesaista notiesāto riska un vajadzību novērtēšanā un sociālās uzvedības korekcijas nodrošināšanas pasākumos.
(3) Ministru kabinets nosaka kārtību, kādā brīvprātīgais saņem kompensāciju par izdevumiem, kas radušies brīvprātīgā darba veikšanas laikā, un izdevumu kompensācijas apmēru.
(4) Brīvprātīgajam, kurš brīvprātīgo darbu veic ieslodzījuma vietā, kurā atrodas nepilngadīgas personas, vai pasākumos, kuros piedalās nepilngadīgas personas, jāatbilst normatīvo aktu prasībām bērnu tiesību aizsardzības jomā.
(5) Pārvaldes un brīvprātīgā tiesiskās attiecības nosaka šis likums un Brīvprātīgā darba likums.

39. pants. Brīvprātīgo atlases kritēriji
(1) Par šā likuma 38. pantā minēto brīvprātīgo var būt persona, kura:
1) ir izteikusi vēlēšanos būt par brīvprātīgo;
2) ir sasniegusi 18 gadu vecumu un kurai nav nodibināta aizgādnība;
3) prot valsts valodu;
4) nav ieslodzītais;
5) nav sodīta par tīšu smagu vai sevišķi smagu noziegumu – neatkarīgi no sodāmības dzēšanas vai noņemšanas, izņemot gadījumu, ja pēc sodāmības dzēšanas vai noņemšanas Pārvalde ir izvērtējusi, vai tas nekaitē sabiedrības interesēm, un ir atļāvusi šai personai veikt brīvprātīgo darbu.
(2) Pārvaldes priekšnieks var noteikt prasības attiecībā uz brīvprātīgo profesionālo kvalifikāciju un personīgajām īpašībām, ja tas nepieciešams noteiktu brīvprātīgā darba uzdevumu veikšanai.

40. pants. Brīvprātīgā tiesības un pienākumi
(1) Brīvprātīgajam ir tiesības saņemt līgumā par brīvprātīgo darbu noteikto uzdevumu izpildei nepieciešamo informāciju un atbalstu no Pārvaldes personāla.
(2) Brīvprātīgajam ir šādi pienākumi:
1) iepazīties ar Pārvaldes iekšējiem normatīvajiem aktiem, kas attiecas uz tā darbības jomu, un ievērot šos normatīvos aktus, kā arī ētikas principus;
2) godprātīgi, ievērojot paredzētos termiņus, pildīt noslēgto līgumu par brīvprātīgo darbu;
3) piedalīties Pārvaldes organizētajās mācībās vai citās kvalifikācijas celšanas mācībās saistībā ar savu darbības jomu.

41. pants. Nevalstisko organizāciju darbība ieslodzījuma vietās
(1) Biedrībai, nodibinājumam un sociālajam uzņēmumam ir tiesības organizēt brīvprātīgo darbu ieslodzījuma vietā šā likuma 38. panta pirmajā daļā minētajās jomās, ja Pārvaldes priekšnieks ar biedrību, nodibinājumu vai sociālo uzņēmumu ir noslēdzis vienošanos.
(2) Biedrībām, nodibinājumiem un sociālajiem uzņēmumiem, kuri vēlas iesaistīties šajā likumā minētajā brīvprātīgajā darbā, ir jāiesniedz motivēts iesniegums Pārvaldes priekšniekam un jāatbilst šādiem kritērijiem:
1) nevainojama reputācija;
2) biedrības, nodibinājuma un sociālā uzņēmuma pārstāvji, kas apmeklēs ieslodzījuma vietas, atbilst šā likuma 39. pantā minētajiem kritērijiem."
4. Papildināt pārejas noteikumus ar 10. punktu šādā redakcijā
"10. Ministru kabinets līdz 2026. gada 1. jūlijam izdod šā likuma 34. panta piektajā daļā un 38. panta trešajā daļā minētos noteikumus."

